**Látnivalók Karlovacban**



Európában csupán három olyan város van, melynek alaprajza egy hatágú csillagot formáz: az olaszországi Palmanova, a szlovák Novy Zamky és a horvátországi Karlovac (magyarul: Károlyváros). A Zágrábtól 55 km-re dél-nyugatra fekvő Karlovac négy folyó – a Kupa, Mreznica, Korana és Dobra – torkolatánál épült ki, a legtöbb turista nem ejti útba, miközben a dalmát partok felé hajt. Pedig a 16. században alapított, vízparti város festői utcáival és épületeivel kellemes színfoltja lehet a horvát utazásnak.   
  
A mai Karlovac története 1579-ben kezdődött, amikor reneszánsz városként megindult a tervezése. Ez már önmagában garantálta szépségét, hiszen az épületek harmóniája és külső megjelenése kapta a legnagyobb hangsúlyt. Történelmi magja csillag alakú, melyet 24 egyenlő részre osztottak fel. Bár eredetileg erődített település volt, erre ma már csak a várárok maradványa emlékeztet. A csillagon belül nagyjából egy tucat utcát alakítottak ki mértani pontossággal, házait kereskedők, kézművesek és a katonai vezetőség tagjai lakták.   
Károlyváros sokat fejlődött a 18-19. században, ekkoriban Horvátország egyik legjelentősebb települése és kereskedelmi központja volt. Napjainkban gazdasági és kulturális központ gazdag gasztronómiai kínálattal és szórakozási lehetőséggel.

Karlovacot sok külföldi ismeri a Sörnapokról. Az évről évre egyre nagyobb volumenű eseményt augusztus végén tartják, de fesztiválból jut a többi hónapra is. Június elejére esik a Virágkiállítás- és Vásár, június végén gyújtják meg a Szent Iván éji tüzet, októbertől decemberig pedig a Karlovaci Kulturális Napok vonzanak sok látogatót. A város mind többet invesztál a turizmus fellendítésébe és ennek eredményei nem is maradnak el.

**Josip Jellasics tér**

Hihetetlen magány és nyugalom lesz úrrá az emberen, ha megáll néhány pillanatra ennek a barokk térnek a közepén és megcsodálja a letűnt évszázadok építészeti emlékeit. A teret egykori nemesi paloták, kézművesek és kereskedők házai veszik körbe és itt áll a Szentháromság templom is, épületei egytől egyig alkalmazkodtak a város különleges, csillag alakú szerkezetéhez. A téren a Madonna tiszteletére állított fogadalmi oszlop áll, amit az 1691-es pestisjárvány után emeltek, hogy megvédje a város népét a további katasztrófáktól. A Jellasics tér központi eleme az 1869-ben felállított szökőkút.

**Dubovac vára**

Dubovac a környező tölgyerdőkről kapta a nevét. A várat a 13. században építették, a 14. században Nagy Lajos király adományaként került a Czudar nemzetség birtokába. A 15. században az új divatnak megfelelően átalakították, reneszánsz külsőt kapott. Később Frangepán István húgáé, Katarináé lett, aki esküvői ajándékként kapta, amikor férjhez ment Zrínyi Miklóshoz. 1576-ban Gaspar Subic Peranski vásárolta meg, a 16. század további részében magtárként használták, a kereskedelmi központtá fejlődött Karlovac egyik fontos kiszolgáló épülete lett. A 17. században börtönként működött, 1672-től egészen 1809-ig, a franciák megérkezéséig, tábornokok uralták a várost. 1837-ben romantikus stílusban újították fel, maga a vár és annak tornya is nagyon szép állapotban maradt fenn.

**Jusi Juraj Strossmayer tér**

Károlyváros óvárosának észak-nyugati részén terül el a 18. századi, barokk stílusban kiépített tér. Itt áll a már korábban, a 17. században felépült barokk palota, melyben ma a Városi Múzeum működik. A téren még több érdekes épület is található, köztük kézművesek házai, katonai célokat szolgáló paloták és a városi önkormányzat épülete is. A Városi Múzeum előtt láthatók a 17. századi Szent József kápolna alapjainak maradványai.

**Katzler Pavilon**

Károlyváros egyik jellegzetes kis épülete a Katzler Pavilon, amit az 1891-es zágrábi kiállításra építettek. Néhány évvel később, 1897-ben Wilhelm Friedrich Katzler kertész vásárolta meg és virágárusító pavilonként kezdte használni. Míg kívül virágok tömege hálózta be a pavilont, belsejében aprócska kiállítást lehetett megnézni a jól ismert horvát festő, Oskar Herman munkáiból. A közelmúltban felújították és a pavilon újra olyan büszkén áll Karlovac egyik utcájában, mint 100 évvel ezelőtt. A Katzler Pavilon szerény gyűjteményét tartalmazza a Károlyváros múltját őrző régiségeknek és emléktárgyaknak.

**Ferences kolostor és a Szentháromság templom**

A főtéren álló templom építése 1580-ban kezdődött meg. Benne világi papok tartották prédikációkat, míg a ferencesek 1641-ben meg nem érkeztek a városba. Ekkor történt, hogy Frangepán Farkas kikönyörögte III. Ferdinándtól az engedélyt egy ferences kolostor építésére, ami 1658-ban kezdődött meg. A templomban Szent György, Szent Antal és Szent Miklós tiszteletére állítottak oltárokat, a tornyot pedig 1683-ban építették fel. 1692-ben egy tűzvész jelentősen megrongálta a tornyot, az épületet és a mellett lévő kolostort, valamennyi oltár is odalett. Az újjáépítés 1705-ben fejeződött be. 1987-ben a kolostor egy részében vallásos tárgyú művészeti kiállítást rendeztek be.

forrás: Látnivalók Karlovacban | Horvátország.net - null

Wikipedia

## Nevének eredete

II. Károly főhercegről, Stájerország, Karintia és Krajna uráról nevezték el.

## Története

[](https://hu.wikipedia.org/wiki/F%C3%A1jl:Renaissance_star-shaped_fortress_in_Karlovac,_Croatia_%28designed_in_1774%29.jpg)

A vár tervrajza 1774-ből

A mai Károlyváros területe a [13. században](https://hu.wikipedia.org/wiki/13._sz%C3%A1zad) épített Dubovac várának uradalmához tartozott. A várat [14. században](https://hu.wikipedia.org/wiki/14._sz%C3%A1zad) [Nagy Lajos király](https://hu.wikipedia.org/wiki/I._Lajos_magyar_kir%C3%A1ly) a Czudar nemzetségnek adományozta. A vár aljában kifejlődött település mezővárosi ranggal bírt, a podgorjei főesperességhez tartozó dubovaci plébániatemplomát [Szent Mihály](https://hu.wikipedia.org/wiki/Szent_Mih%C3%A1ly) tiszteletére szentelték, [1501](https://hu.wikipedia.org/wiki/1501)-ben említik először. A török betörések visszaverésére a dubovaci vár közelében [1579](https://hu.wikipedia.org/wiki/1579)-ben várat kezdtek itt építeni, amelyet [II. Károly főhercegről](https://hu.wikipedia.org/wiki/II._K%C3%A1roly_osztr%C3%A1k_f%C5%91herceg) neveztek el. Az építés irányítója a neves építész Martin Gambon volt. A várfalakon belüli térséget 24 szabályos térközre osztották. Geometriai középpontjában alakították ki a városmagot a főbb katonai és szakrális épületekkel. A reneszánsz főtéren még [1580](https://hu.wikipedia.org/wiki/1580)-ban felépült a korai Szentháromság plébániatemplom. A 16. és 17. században a katonai igazgatás során a város arculata fokról fokra alakult ki. Az egykori vár ma is a városközpont szerkezetének meghatározója, bár falait nagyrészt elbontották. A várost története során többször pusztította tűzvész, melyek közül a legnagyobb az [1594](https://hu.wikipedia.org/wiki/1594)-es volt, melyben az egész város leégett. [1663](https://hu.wikipedia.org/wiki/1663). [október 11-én](https://hu.wikipedia.org/wiki/Okt%C3%B3ber_11.) a város határában verte meg [Zrínyi Péter](https://hu.wikipedia.org/wiki/Zr%C3%ADnyi_P%C3%A9ter) serege az Új-Zrínyivár ellen vonuló boszniai pasát. A török a várat összesen hétszer támadta, de elfoglalni sohasem tudta. Az utolsó török támadás [1672](https://hu.wikipedia.org/wiki/1672)-ben volt. A 18. század első évtizedeiben elkezdődött a városnak a falakon kívüli terjeszkedése. Megindult a falak és bástyák korszerűsítése, valamint a lakóházaknak a tűznek jobban ellenálló anyagból történő építése. A hatszögű csillag alakú, füles bástyákkal erősített vár kora várépítészetének egyik remeke volt. [1718](https://hu.wikipedia.org/wiki/1718)-tól a török veszély elmúltával a katonai jelleget mindinkább a kereskedelmi váltotta fel, bár a szigorú katonai előírások fékezték a gazdasági fejlődést és lehetetlenné tették a szabad kereskedelem és ipar kifejlődését. A katonai korlátokkal való elégedetlenség arra késztette a város lakóit, hogy Mária Teréziától szabad királyi városi jogokat, egyúttal a katonai közigazgatás megszüntetését és a Horvátországhoz való visszacsatolást kérelmezzék. A kérést [1770](https://hu.wikipedia.org/wiki/1770). február 25-én megtartott ülésén a horvát szábor is támogatta. Közben [1773](https://hu.wikipedia.org/wiki/1773)-ban nagy pestisjárvány pusztított, melyben a lakosság fele veszett oda. Végül az uralkodó [1776](https://hu.wikipedia.org/wiki/1776)-ban kiadott rendeletével Fiume városával és kikötőjével, valamint a Karolina út jobb oldalán található buccari kamarai birtokokkal együtt Károlyvárost is visszacsatolta Horvátországhoz. Az újonnan visszacsatolt részekből pedig megalapította a rövid életű Szörény (Severin) vármegyét. [1786](https://hu.wikipedia.org/wiki/1786)-ban aztán Szörény vármegyét is eltörölte és a Kulpán túli területekkel együtt a várost Zágráb vármegyéhez csatolta. Maga a város már [1693](https://hu.wikipedia.org/wiki/1693)-ban korlátozott önrendelkezést kapott. [1763](https://hu.wikipedia.org/wiki/1763)-ban megválasztották a város első magisztrátusát. Két évvel később megalapították a gimnáziumot. A Mária Terézia által szabad királyi város rangra emelt Károlyváros kiváltságait [1781](https://hu.wikipedia.org/wiki/1781)-ben II. József címeres oklevéllel erősítette meg. A 18. században a várost három fontos útvonal megépítésével kötötték össze a tengerparttal. A Karolina út Károlyváros és Fiume, a Jozefina út Károlyváros és Zengg, a Lujziana út pedig szintén Károlyváros és Fiume között épült meg. A [18. század](https://hu.wikipedia.org/wiki/18._sz%C3%A1zad) végére a Kulpán való hajóközlekedés első, a 19. század közepén pedig másodvirágzását élte. A város jelentősége különösen [1873](https://hu.wikipedia.org/wiki/1873)-tól a [Budapest](https://hu.wikipedia.org/wiki/Budapest)-[Zágráb](https://hu.wikipedia.org/wiki/Z%C3%A1gr%C3%A1b)-[Fiume](https://hu.wikipedia.org/wiki/Fiume) vasútvonal kiépülésével nőtt meg. Ma is itt halad el a tengerpart irányába menő vasútvonal és autópálya. A [20. század](https://hu.wikipedia.org/wiki/20._sz%C3%A1zad) elejére Károlyváros a Horvát Királyság harmadik legfontosabb városává nőtte ki magát. Ipari központtá vált, mely főként a textil, a bőripar, az építőanyag gyártás és faipar, valamint a fémipar tekintetében lett jelentős. Ma itt van az ország legnagyobb sörgyára is. A [szerb-horvát háborúban](https://hu.wikipedia.org/wiki/D%C3%A9lszl%C3%A1v_h%C3%A1bor%C3%BA) a város közelében harci cselekmények zajlottak, a frontvonal [1995](https://hu.wikipedia.org/wiki/1995)-ben alig öt kilométerre húzódott és súlyos támadások is érték. Különösen a város délkeleti része szenvedett komoly károkat. [2001](https://hu.wikipedia.org/wiki/2001)-ben 59 395 lakosa volt.

## Nevezetességei

* A vár sáncait ugyan nagyrészt lerombolták, de ma is meghatározó elem a belváros szerkezetében.
* A vár körüli 2,5 km hosszú sétány Európában is egyedülálló, legszebb része a Nagy Promenád. A sétány mellett hatalmas zöld területek húzódnak gesztenyefákkal.
* Fő egyházi nevezetességei Szentháromság Székesegyház, a Szűz Mária plébániatemplom és a Szent Miklós ortodox templom.
  + A Szentháromság plébániatemplom a vár építésével egyidejűleg 1580-ban épült kora barokk stílusban. A templomhoz csatlakozó ferences kolostort 1658-ban kezdték építeni és a legrégibb része 1669-ben készült el, majd az építkezés a nyugati szárnnyal 1676-ig folytatódott. A lorettói kápolnát 1660 körül építtette a vár parancsnoka Herbard Auersperg generális. 1672 és 1674 között a plébániatemplomot is átépítették a ferences atyák. 1692 áprilisában egy tűzvészben az épületegyüttes legnagyobb része leégett, mely után szinte alapjaitól kellett újjáépíteni. Az építési munkálatok az egész 18. században tartottak. A templom legrégibb és legértékesebb része a fekete márvány főoltár 1698-ban készült M. Cusse ljubljanai mester munkája. A főoltár képe 1796-ban készült, ez már a harmadik főoltárkép az idők során. A főoltár jobb oldalán Keresztelő Szent János, a bal oldalon Szent Ilona fehér márvány szobra áll. A főoltárkép felett Assisi Szent Ferenc képe két angyal között látható. A templomnak még két mellékoltára van Jézus Szentséges Szíve és Mária Szíve tiszteletére szentelve. Mindkettő 1896-ban készült. A Lorettói kápolna egyedülálló oltárral rendelkezik, rajta a Fekete Madonna 1700 körül készült szobrával és az ezt övező 1775-ben készített gazdagon faragott barokk kerettel. A Szent Antal kápolna 1689-ben faragott oltára már 1742-ben állt a plébániatemplomban, majd a kápolna elkészülte után a 18. század közepén vitték át mai helyére. A kápolnát 1906-ban Alojzije Zoratti maribori mester festette ki. A Lourdes-i kápolna a lourdes-i barlanggal és a Szűzanya alakjával 1904-ben készült. A templomhoz csatlakozó ferences kolostorban 1987-ben egyházművészeti múzeum nyílt számos régi könyvritkasággal.
  + A Szent Miklós templomot 1784 és 1786 között építeték. Ikonosztáza A. Teodorović festőművész alkotása 1813-ból.
* A plébániatemplom homlokzata előtt a téren áll az 1691-ben itáliai barokk stílusban emelt pestisoszlop a Madonna szobrával.
* A főtér közepén 1869-ben épített, szobrokkal és terrakottával díszített kút áll.
* A városi múzeum épülete egykor a Zrínyiek palotája volt. Építtetője Frangerán Kristóf generális volt a 17. században. 1952-ben teljesen megújították. Ma gazdag, mintegy 18000 tárgyból álló természetrajzi, régészeti, kultúrtörténeti és néprajzi gyűjtemény található benne.
* A főtér lakóházai közül említésre méltó a Draškovich grófok 1828-ban Felbinger zágrábi építész tervei szerint épített palotája.
* A városháza a [18. században](https://hu.wikipedia.org/wiki/18._sz%C3%A1zad) épült, [1906](https://hu.wikipedia.org/wiki/1906)-ban bővítették.
* A város határában áll Dobóc (Dubovac) középkori vára. A vár a 14. században a Czudar családé, 1442-től a Frangepánoké volt. 1544-ben a Frangepán István és Zrínyi Miklós közötti szerződés értelmében a Zrínyieké lett. 1582-ben Zrínyi Györgytől a király vásárolta meg és a károlyvárosi vár parancsnokának irányítása alá került. A 19. században már csak lőporraktárként szolgált. 1896-ban Károlyváros megvásárolta és nagyrészt felújíttatta. Ma helytörténeti múzeum és szálloda működik benne. A múzeumot az egykori lakótoronyban rendezték be. Az első emelet románkori, a második emelet gótikus, a harmadik emelet a barokk kor jellegzetességei szerint van berendezve, míg a legfelső szinten kilátó található.
* A vár keleti oldalán áll az 1683 és 1732 között épített Havas Boldogasszony plébániatemplom.
* Vjetoslav Karas galériáját 1952-ben alapították, a 19. és 20. század helyi festőinek műveiből látható itt kiállítás.